

Informacija žiniasklaidai

2019-09-18

**Lietuvių įkurtai FinTech įmonei „SpectroCoin“ vadovaus Ina Pieczulis**

Lietuvių įkurtai finansinių technologijų įmonei „Spectro Finance“, valdančiai virtualiųjų valiutų keityklą „SpectroCoin“, nuo šiandien pradeda vadovauti Ina Pieczulis. Ji pakeis Vytautą Karalevičių, vieną iš „SpectroCoin“ bendraįkūrėjų, kuris nuo 2013 metų ėjo bendrovės vadovo pareigas, tačiau dabar rūpinsis tolimesne verslo plėtra tarptautinėse rinkose.

„Per šešerius metus iš nedidelės lietuviškos įmonės „SpectroCoin“ išaugo į tarptautinę bendrovę, teikiančią finansines paslaugas daugiau nei milijonui klientų visame pasaulyje. Šiuo metu daugiau dėmesio tenka skirti tarptautinei plėtrai bei kitų FinTech verslų plėtojimui. Todėl vadovauti sparčiai augančiai „SpectroCoin“ komandai Lietuvoje pasirinkome Iną Pieczulis.

Per porą metų Ina pademonstravo puikias dalykines kompetencijas ir asmenines savybes, reikalingas efektyviam vadovavimui. Neabejojame, kad naujoji vadovė pasieks jai keliamus tikslus. Kartu džiaugiuosi, jog tapsime viena iš nedaugelio FinTech bendrovių Lietuvoje, kuriai vadovauja moteris”, - sako vienas iš „SpectroCoin“ bendrasavininkų Vytautas Karalevičius.

„Esu dėkinga už pasitikėjimą, tad toliau sieksiu, kad šios įmonės sėkmė pirmiausia pasitarnautų mūsų šalies, kaip FinTech sektoriaus lyderės, vardo garsinimui tarptautiniu mastu. Artimiausi mano veiklos prioritetai bus specialistų komandos plėtra, atitikties procedūrų užtikrinimas bei tolimesnis mūsų siūlomų produktų tobulinimas”, - teigia naujoji „SpectroCoin“ vadovė Ina Pieczulis.

Iki šiol I. Pieczulis metus laiko ėjo analitikės pareigas kitoje verslininkams Vytautui Karalevičiui, Mantui Mockevičiui ir Justui Dobiliauskui priklausančioje FinTech įmonėje „Pervesk“. Anksčiau šioje bendrovėje ji dirbo jaunesniąja finansų specialiste. Savo karjerą FinTech sektoriuje Ina pradėjo įmonėje „Spectro Finance“, kurioje ėjo klientų aptarnavimo specialistės pareigas. I. Pieczulis yra Vilniaus universiteto Finansų ir bankininkystės programos magistrantė. Prieš tai Vilniaus Gedimino technikos universitete ji įgijo finansų inžinerijos bakalauro laipsnį.

2013 metais įkurta „SpectroCoin“ teikia virtualiųjų valiutų keityklos ir *blockchain* piniginės paslaugas, kuriomis naudojasi klientai iš 150 skirtingų pasaulio šalių. 2019 m. birželio mėnesį Mokslo, inovacijų ir technologijų agentūros (MITA) išleistame leidinyje „Lietuvos inovacijų gidas“ virtuali piniginė „SpectroCoin“ įvardinta kaip viena iš nedaugelio lietuviškų finansinių inovacijų. Bendrovė „SpectroCoin“ yra technologijų sektoriuje karjeros siekiančioms moterims skirtos mentorystės programos „Women Go Tech“ rėmėja ir aktyvi dalyvė.

**Daugiau informacijos:**

Paulius Stonis

Viešųjų ryšių vadovas

SpectroCoin

+37069934825

[p.stonis@spectrofinance.lt](mailto:p.stonis@spectrofinance.lt)